
                              [logo_menu.jpg]
   
   [Company]
   News
   Profile
   Services
   People
   Contact
   [Resources]
   Licensing
   Research
   Links
   GNU yleinen lisenssi (GPL lisenssi)
   
   This is an unofficial translation of the GNU General Public License
   into Finnish. It was not published by the Free Software Foundation,
   and does not legally state the distribution terms for software that
   uses the GNU GPL--only the original English text of the GNU GPL does
   that. However, we hope that this translation will help Finnish
   speakers understand the GNU GPL better.
   
   Tämä on GPL lisenssin epävirallinen käännös suomeksi. Tätä käännöstä
   ei ole julkaissut Free Software Foundation eikä se määritä
   oikeudellisesti sitovasti GPL lisenssiä käyttävien ohjelmien
   levitysehtoja -- vain alkuperäinen englanninkielinen GPL lisenssin
   teksti on oikeudellisesti sitova. Toivomme kuitenkin, että tämä
   käännös auttaa suomenkielisiä ymmärtämään GPL lisenssiä paremmin.
   
   Versio 2, kesäkuu 1991
   
   Tekijänoikeus 1989, 1991, Free Software Foundation, Inc.
   59 Temple Place Suite 330, Boston, MA 02111-1307, USA
   
   Käännöksen versio 1.0, heinäkuu 2001
   
   Käännös ja sovittaminen Suomen oikeusjärjestelmään:
   Mikko Välimäki, Berkeley, CA
   
   Käännöksen uusin versio ja lisätietoja on saatavilla osoitteesta:
   http://www.turre.com/
   email: gpl@turre.com
   
   Alkuperäinen englanninkielinen versio on osoitteessa:
   http://www.gnu.org/
   
   Tämän lisenssisopimuksen kirjaimellinen kopioiminen ja levittäminen on
   sallittu, mutta muuttaminen on kielletty.
   
                                  Johdanto
   
    Yleensä tietokoneohjelmien lisenssisopimukset on suunniteltu siten,
   että ne estävät ohjelmien vapaan jakamisen ja muuttamisen. Sen sijaan
      GPL lisenssi on suunniteltu takaamaan käyttäjän vapaus jakaa ja
    muuttaa ohjelmaa lisenssi varmistaa, että ohjelma on vapaa kaikille
   käyttäjille. GPL lisenssi soveltuu pääosaan Free Software Foundationin
        ohjelmia ja mihin tahansa muuhun ohjelmaan, jonka tekijät ja
    oikeudenomistajat sitoutuvat sen käyttöön. (Joihinkin Free Software
       Foundationin ohjelmiin sovelletaan GPL lisenssin sijasta LGPL
      lisenssiä [GNU kirjastolisenssi]). Kuka tahansa voi käyttää GPL
                                 lisenssiä.
                                      
       Kun tässä Lisenssissä puhutaan vapaasta ohjelmasta, silloin ei
    tarkoiteta hintaa. GPL lisenssi on nimittäin suunniteltu siten, että
    käyttäjälle taataan vapaus levittää kopioita vapaista ohjelmista (ja
    pyytää halutessaan maksu tästä palvelusta). GPL lisenssi takaa myös
   sen, että käyttäjä saa halutessaan ohjelman lähdekoodin, että hän voi
   muuttaa ohjelmaa tai käyttää osia siitä omissa vapaissa ohjelmissaan,
        ja että kaikkien näiden toimien tiedetään olevan sallittuja.
                                      
       Jotta käyttäjän oikeudet turvattaisiin, lisenssillä asetetaan
    rajoituksia, jotka estävät ketä tahansa kieltämästä näitä oikeuksia
     tai vaatimasta niiden luovuttamista. Nämä rajoitukset merkitsevät
        tiettyjä velvoitteita jokaiselle käyttäjälle, joka levittää
                   ohjelmakopioita tai muuttaa ohjelmaa.
                                      
    Jokaisen joka esimerkiksi levittää kopioita GPL lisenssin alaisesta
    ohjelmasta, ilmaiseksi tai maksusta, on annettava käyttäjille kaikki
      oikeudet, jotka hänelläkin on. Jokaisella käyttäjällä on oltava
   varmasti mahdollisuus saada ohjelman lähdekoodi. Ohjelman käyttäjille
       on myöskin esitettävä tämän lisenssisopimuksen ehdot, jotta he
                            tietävät oikeutensa.
                                      
      Jokaisen oikeudet turvataan kahdella toimenpiteellä: (1) ohjelma
       suojataan tekijänoikeudella, ja (2) käyttäjille tarjotaan tämä
     lisenssi, joka antaa laillisen luvan kopioida, levittää ja muuttaa
                                 ohjelmaa.
                                      
   Edelleen, jokaisen tekijän ja Free Software Foundationin suojaamiseksi
   on varmistettava, että jokainen ymmärtää, että vapaalla ohjelmalla ei
      ole takuuta. Jos joku muuttaa ohjelmaa ja levittää sen edelleen,
         ohjelman vastaanottajien on tiedettävä, että heillä ei ole
     alkuperäistä ohjelmaa. Joten mikä tahansa ongelma, jonka muut ovat
         aikaansaaneet, ei vaikuta alkuperäisen tekijän maineeseen.
                                      
     Ohjelmistopatentit uhkaavat jokaista vapaata ohjelmaa. On olemassa
    vaara, että vapaiden ohjelmien levittäjät patentoivat ohjelmia sillä
        seurauksella, että heillä on ohjelmiin omistusoikeus. Tämän
      välttämiseksi jokainen patentti on joko lisensoitava ilmaiseksi
         kaikille käyttäjille tai jätettävä kokonaan lisensoimatta.
                                      
    Seuraa tarkat ehdot vapaiden ohjelmien kopioimiselle, levittämiselle
                             ja muuttamiselle.
                                      
            Ehdot kopioimiselle, levittämiselle ja muuttamiselle
   
    0.Tätä Lisenssiä sovelletaan kaikkiin ohjelmiin tai muihin teoksiin,
    jotka sisältävät tekijänoikeuden haltijan ilmoituksen, että teoksen
    levittäminen tapahtuu GPL lisenssin ehtojen mukaan. Ohjelma viittaa
    kaikkiin tälläisiin tietokoneohjelmiin ja muihin teoksiin. Ohjelmaan
          perustuva teos tarkoittaa joko Ohjelmaa tai mitä tahansa
   tekijänoikeuslain mukaista jälkiperäistä teosta: toisin sanoen teosta,
        joka sisältää Ohjelman tai osan siitä, kirjaimellisesti tai
      muutettuna, tai toiselle kielelle käännettynä. (Tästä eteenpäin
   käännös sisältyy käsitteeseen muutos). "Lisenssin saaja" on se, jolle
                           ohjelma lisensoidaan.
                                      
        Tämä lisenssi ei kata muita toimenpiteitä kuin kopioimisen,
     levittämisen ja muuttamisen. Ohjelman ajaminen ei ole kiellettyä.
      Ohjelman tuloste on tämän Lisenssin alainen vain silloin, kun se
    muodostaa Ohjelmaan perustuvan teoksen (riippumatta siitä ajetaanko
   Ohjelmaa vai ei). Milloin tuloste on Lisenssin alainen riippuu siitä,
                            mitä Ohjelma tekee.
                                      
     1. Lisenssin saajalla on oikeus kopioida ja levittää sanatarkkoja
     kopioita Ohjelman lähdekoodista sellaisena kuin se on saatu, millä
       tahansa laitteella. Ehtona on, että asianmukaisesti jokaisesta
   kopiosta ilmenee kenellä on siihen tekijänoikeus ja että Ohjelmaan ei
        ole takuuta; edelleen, kaikki viitaukset tähän Lisenssiin ja
     ilmoitukseen takuun puuttumisesta on pidettävä koskemattomana; ja
   vielä, jokaiselle Ohjelman vastaanottajalle on annettava tämä Lisenssi
                              ohjelman mukana.
                                      
      Lisenssin saaja voi pyytää maksun Ohjelman kopioimisesta ja voi
                    halutessaan myydä Ohjelmaan takuun.
                                      
    2. Ohjelmakopion tai kopioiden tai minkä tahansa osan muuttaminen on
   sallittu. Kun ohjelmaa muutetaan, muodostuu Ohjelmaan perustuva teos.
     Lisenssin saajalla on lupa kopioida ja levittää näitä muutoksia ja
       Ohjelmaan perustuvaa teosta ehdolla, että ensinnäkin Kohdan 1
             edellytykset täytetään ja lisäksi vielä seuraavat:
                                      
     a) Muuteltujen tiedostojen on sisällettävä selkeä merkintä, josta
   ilmenee, kuka tiedostoja on muuttanut ja päiväys, jolloin muutokset on
                                   tehty.
                                      
       b) Jokainen teos, jonka Lisenssin saaja julkaisee tai levittää
     edelleen, ja joka kokonaan tai osittain perustuu tai sisältää osia
    Ohjelmasta, on lisensoitava kokonaisuudessaan ilman maksua kaikille
        kolmansille osapuolille tämän Lisenssin ehtojen mukaisesti.
                                      
   c) Jos muuteltu ohjelma lukee ajettaessa interaktiivisesti komentoja,
   Lisenssin saajan on ohjelman käynnistyessä normaaliin interaktiiviseen
      käyttöön saatettava näytölle tai tulostettavaksi ilmoitus, josta
     selviää asianmukaisesti ohjelman tekijänoikeus ja ilmoitus, ettei
     Ohjelmalla ole takuuta (tai vaihtoehtoisesti, että Lisenssin saaja
   myöntää Ohjelmalle takuun) ja että käyttäjät voivat levittää ohjelmaa
   edelleen näiden ehtojen mukaisesti sekä annettava käyttäjille ohjeet,
   miten he voivat nähdä kopion tästä Lisenssistä. (Poikkeus: jos Ohjelma
     itsessään on interaktiivinen muttei normaalisti tulosta tälläistä
     ilmoitusta, myöskään Lisenssin saajan tekemän Ohjelmaan perustuvan
                  teoksen ei tarvitse tulostaa ilmoitusta)
                                      
        Nämä ehdot koskevat muuteltua teosta kokonaisuudessaan. Jos
    yksilöitävät osat tästä teoksesta eivät ole johdettuja Ohjelmasta ja
   ne voidaan perustellusti katsoa itsenäisiksi ja erillisiksi teoksiksi,
    silloin tämä Lisenssi ja sen ehdot eivät koske näitä osia, kun niitä
   levitetään erillisinä teoksina. Mutta jos samoja osia levitetään osana
    kokonaisuutta, joka on Ohjelmaan perustuva teos, tämän kokonaisuuden
    levittäminen on tapahduttava tämän Lisenssin ehtojen mukaan, jolloin
   tämän lisenssin ehdot laajenevat kokonaisuuteen ja täten sen jokaiseen
   osaan riippumatta siitä, kuka ne on tehnyt ja millä lisenssiehdoilla.
                                      
      Eli tämän Kohdan tarkoitus ei ole saada oikeuksia tai ottaa pois
         Lisenssin saajan oikeuksia teokseen, jonka hän on kokonaan
    kirjoittanut; pikemminkin tarkoitus on käyttää oikeutta kontrolloida
    Ohjelmaan perustuvien jälkiperäisteosten tai kollektiivisten teosten
                               levittämistä.
                                      
   Lisäksi pelkkä toisen teoksen, joka ei perustu Ohjelmaan, liittäminen
   Ohjelman (tai Ohjelmaan perustuvan teoksen) kanssa samalle tallennus-
    tai jakeluvälineelle ei merkitse sitä, että toinen teos tulisi tämän
                            Lisenssin sitomaksi.
                                      
     3. Lisenssin saajalla on oikeus kopioida ja levittää Ohjelmaa (tai
     siihen perustuvaa teosta, Kohdan 2 mukaisesti) objektikoodina tai
      ajettavassa muodossa yllä esitettyjen Kohtien 1 ja 2 mukaisesti
      edellyttäen lisäksi, että yksi seuraavista ehdoista on täytetty:
                                      
   a) Ohjelman mukaan liitetään täydellinen koneella luettava lähdekoodi,
   joka on levitettävä yllä mainittujen Kohtien 1 ja 2 ehtojen mukaisesti
      välineellä, jota käytetään yleisesti ohjelmistojen jakeluun; tai
                                      
     b) Ohjelman mukaan liitetään vähintään kolme vuotta voimassa oleva
     kirjallinen tarjous luovuttaa kelle tahansa kolmannelle osapuolle,
      enintään lähdekoodin fyysisen levittämisen hinnalla, täydellinen
     koneella luettava lähdekoodi, joka on levitettävä yllä mainittujen
   Kohtien 1 ja 2 ehtojen mukaisesti välineellä, jota käytetään yleisesti
                        ohjelmistojen jakeluun; tai
                                      
   c) Ohjelman mukaan liitetään Lisenssin saajan tieto tarjouksesta, joka
     koskee lähdekoodin levittämistä. (Tämä vaihtoehto on sallittu vain
   ei-kaupalliseen levittämiseen ja sillä ehdolla, että ohjelma on saatu
     objektikoodina tai ajettavassa muodossa yllä mainitun alakohdan b
                                mukaisesti)
                                      
      Teoksen lähdekoodi tarkoittaa sen suositeltavaa muotoa muutosten
   tekemistä varten. Ajettavan teoksen täydellinen lähdekoodi tarkoittaa
   kaikkea lähdekoodia kaikkiin teoksen sisältämiin moduleihin ja lisäksi
       kaikkiin sen mukana seuraaviin käyttöliittymätiedostoihin sekä
        skripteihin, joilla hallitaan ajettavan teoksen asennusta ja
    kääntämistä. Kuitenkin erityisenä poikkeuksena levitetyn lähdekoodin
    ei tarvitse sisältää mitään sellaista, mikä yleensä levitetään (joko
    lähdekoodi- tai binäärimuodossa) käyttöjärjestelmän pääkomponenttien
    (kääntäjä, kernel, jne.) mukana, joiden päällä teosta ajetaan, ellei
            tälläinen komponentti tule ajettavan teoksen mukana.
                                      
   Jos ajettavan tai objektikoodin levittäminen tehdään tarjoamalla pääsy
     tietyssä paikassa olevaan kopioon, tällöin tarjoamalla vastaavasti
      pääsy samassa paikassa olevaan lähdekoodiin luetaan lähdekoodin
   levittämiseksi, vaikka kolmansia osapuolia ei pakotettaisi kopioimaan
                     lähdekoodia objektikoodin mukana.
                                      
       4. Ohjelman kopioiminen, muuttaminen, lisensointi edelleen tai
    Ohjelman levittäminen muuten kuin tämän Lisenssin ehtojen mukaisesti
      on kielletty. Kaikki yritykset muulla tavoin kopioida, muuttaa,
       lisensoida edelleen tai levittää Ohjelmaa ovat pätemättömiä ja
       johtavat automaattisesti tämän Lisenssin mukaisten oikeuksien
   päättymiseen. Sen sijaan ne, jotka ovat saaneet kopioita tai oikeuksia
    Lisenssin saajalta tämän Lisenssin ehtojen mukaisesti, eivät menetä
    saamiaan lisensoituja oikeuksia niin kauan kuin he noudattavat näitä
                                  ehtoja.
                                      
    5. Lisenssin saajalta ei vaadita tämän Lisenssin hyväksymistä, koska
   siitä puuttuu allekirjoitus. Kuitenkaan mikään muu ei salli Lisenssin
    saajaa muuttaa tai levittää Ohjelmaa tai sen jälkiperäisteosta. Nämä
   toimenpiteet ovat lailla kiellettyjä siinä tapauksessa, että Lisenssin
    saaja ei hyväksy tätä Lisenssiä. Niinpä muuttamalla tai levittämällä
    Ohjelmaa (tai Ohjelmaan perustuvaa teosta) Lisenssin saaja ilmaisee
     hyväksyvänsä tämän Lisenssin ja kaikki sen ehdot sekä edellytykset
    Ohjelman ja siihen perustuvien teosten kopioimiselle, levittämiselle
                             ja muuttamiselle.
                                      
     6. Aina kun Ohjelmaa (tai Ohjelmaan perustuvaa teosta) levitetään,
    vastaanottaja saa automaattisesti alkuperäiseltä tekijältä lisenssin
   kopioida, levittää ja muuttaa Ohjelmaa näiden ehtojen ja edellytysten
   sitomina. Vastaanottajalle ei saa asettaa mitään lisärajoitteita tässä
     annettujen oikeuksien käytöstä. Lisenssin saajalla ei ole vastuuta
          valvoa noudattavatko kolmannet osapuolet tätä Lisenssiä.
                                      
   7. Jos oikeuden päätös tai väite patentin loukkauksesta tai jokin muu
     syy (rajoittumatta patenttikysymyksiin) asettaa Lisenssin saajalle
    ehtoja (olipa niiden alkuperä sitten tuomio, sopimus tai jokin muu),
      jotka ovat vastoin näitä lisenssiehtoja, ne eivät anna oikeutta
   poiketa tästä Lisenssistä. Jos levittäminen ei ole mahdollista siten,
     että samanaikaisesti toimitaan sekä tämän Lisenssin että joidenkin
   muiden rajoittavien velvoitteiden mukaisesti, tällöin Ohjelmaa ei saa
     lainkaan levittää. Jos esimerkiksi jokin patenttilisenssi ei salli
   kaikille niille, jotka saavat Ohjelman Lisenssin saajalta joko suoraan
   tai epäsuorasti, Ohjelman levittämistä edelleen ilman rojaltimaksuja,
   tällöin ainut tapa täyttää sekä patenttilisenssin että tämän Lisenssin
               ehdot on olla levittämättä Ohjelmaa lainkaan.
                                      
         Jos jokin osa tästä kohdasta katsotaan pätemättömäksi tai
    mahdottomaksi vahvistaa oikeudessa joissakin tietyissä olosuhteissa,
      silloin tätä kohtaa on tarkoitus soveltaa pätevin osin ja muissa
                      olosuhteissa kokonaisuudessaan.
                                      
     Tämän kohdan tarkoitus ei ole johtaa siihen, että Lisenssin saaja
    rikkoisi mitään patenttia tai muuta varallisuussoikeutta tai väittää
        mitään näiden oikeuksien pätevyydestä; tämän kohdan ainoana
      tarkoituksena on suojata vapaiden ohjelmien levitysjärjestelmän
   yhtenäisyys, joka on luotu käyttämällä yleisiä lisenssejä. Monet ovat
     antaneet arvokkaan panoksensa mitä erilaisimpiin ohjelmiin, joita
   levitetään tässä järjestelmässä luottaen sen soveltamisen pysyvyyteen;
      on jokaisen tekijän ja lahjoittajan päätösvallassa haluaako hän
   levittää ohjelmaa jossakin muussa järjestelmässä ja Lisenssin saaja ei
                       voi vaikuttaa tähän valintaan.
                                      
   Tämän kohdan tarkoituksena on tehdä täysin selväksi se, mikä on tämän
                      Lisenssin muiden osien seuraus.
                                      
       8. Jos patentit tai tekijänoikeudella suojatut käyttöliittymät
    rajoittavat Ohjelman levittämistä tai käyttöä joissakin valtioissa,
       Ohjelman alkuperäinen tekijä, joka lisensoi ohjelmaansa tällä
           Lisenssillä, voi asettaa nimenomaisia maantieteellisiä
   levitysrajoituksia, jolloin levittäminen on sallittu joko mukaan- tai
     poislukien nämä valtiot. Tälläisessä tapauksessa nämä rajoitukset
     otetaan huomioon kuin ne olisi kirjoitettu tämän Lisenssin sekaan.
                                      
       9. Free Software Foundation voi julkaista korjattuja tai uusia
    versioita GPL lisenssistä aika ajoin. Näiden uusien versioiden henki
       on yhtenevä nykyisen version kanssa, mutta ne saattavat erota
     yksityiskohdissa ottaen huomioon uusia ongelmia ja huolenaiheita.
                                      
     Jokaiselle versiolle annetaan ne muista erottava versionumero. Jos
     Ohjelma käyttää tämän Lisenssin tiettyä versiota tai mitä tahansa
     myöhempää versiota, Lisenssin saaja saa valita, käyttääkö sitä tai
     jotakin Free Software Foundationin julkaisemaa myöhempää versiota
    Lisenssistä. Jos Ohjelma ei mainitse mitä versiota tästä Lisenssistä
      se käyttää, on sallittua valita mikä tahansa versio, jonka Free
                 Software Foundation on koskaan julkaissut.
                                      
     10. Jos Lisenssin saaja haluaa ottaa osia Ohjelmasta mukaan muihin
    vapaisiin ohjelmiin, joiden levitysehdot ovat erilaiset, hänen tulee
     kirjoittaa tekijälle ja kysyä lupaa. Jos ohjelman tekijänoikeuden
   omistaa Free Software Foundation, on kirjoitettava heille; he tekevät
    joskus poikkeuksia. Free Software Foundationin päätösten ohjenuorana
     on kaksi päämäärää; säilyttää kaikista heidän vapaista ohjelmista
     johdettujen ohjelmien vapaa asema ja yleisesti kannustaa ohjelmien
                     jakamiseen ja uudelleen käyttöön.
                                      
                                 Ei takuuta
                                      
    11. Koska tämä Ohjelma on lisensoitu ilmaiseksi, tälle Ohjelmalle ei
      myönnetä takuuta lain sallimissa rajoissa. Ellei tekijänoikeuden
   haltija kirjallisesti muuta osoita, Ohjelma on tarjolla selaisena kuin
   se on ilman minkäänlaista takuuta, ilmaistua tai hiljaista, sisältäen,
    muttei tyhjentävästi, hiljaisen takuun kaupallisesti hyväksyttävästä
   laadusta ja soveltuvuudesta tiettyyn tarkoitukseen. Lisenssin saajalla
     on kaikki riski Ohjelman laadusta ja suorituskyvystä. Jos ohjelma
     osoittautuu virheelliseksi, Lisenssin saajan vastuulla ovat kaikki
                      huolto- ja korjauskustannukset.
                                      
       12. Ellei laista tai kirjallisesta hyväksynnästä muuta johdu,
     tekijänoikeuden haltija ja kuka tahansa kolmas osapuoli, joka voi
     muuttaa tai levittää ohjelmaa kuten edellä on sallittu, eivät ole
        missään tilanteessa vastuussa Lisenssin saajalle yleisistä,
        erityisistä, satunnaisista tai seurauksellisista vahingoista
        (sisältäen, muttei tyhjentävästi, tiedon katoamisen, tiedon
    vääristymisen, Lisenssin saajan tai kolmansien osapuolten menetykset
     ja ohjelman puutteen toimia minkä tahansa toisen ohjelman kanssa),
     jotka aiheutuvat ohjelman käytöstä tai siitä, että ohjelmaa ei voi
   käyttää, siinäkin tapauksessa, että tekijänoikeuden haltija tai kolmas
      osapuoli olisi maininnut kyseisten vahinkojen mahdollisuudesta.
                                      
                               Ehtojen loppu
                                      
             Miten näitä ehtoja voi soveltaa uusiin ohjelmiin?
   
    Jos uuden ohjelman kehittäjä haluaa, että yleisö saa siitä suurimman
     mahdollisen hyödyn, silloin paras keino päästa tähän päämäärään on
      tehdä ohjelmasta vapaa, jolloin kuka tahansa voi näiden ehtojen
               mukaisesti muuttaa ja levittää sitä edelleen.
                                      
   Tämän mahdollistamiseksi ohjelmaan tulee lisätä seuraavat ilmoitukset.
   On turvallisinta liittää ne jokaisen lähdekooditiedoston alkuun, jotta
      takuun puuttuminen käy tehokkaimmin selville; lisäksi jokaisessa
    tiedostossa tulisi olla vähintäänkin tekijänoikeus rivi sekä viite,
           mistä täydellinen tekijänoikeusilmoitus on saatavilla.
                                      
          Yksi rivi, josta ilmenee ohjelman nimi ja mitä se tekee.
                    Tekijänoikeus (C) yyyy tekijän nimi
                                      
   Tämä ohjelma on vapaa; tätä ohjelmaa on sallittu levittää edelleen ja
        muuttaa GNU yleisen lisenssin (GPL lisenssin) ehtojen mukaan
      sellaisina kuin Free Software Foundation on ne julkaissut; joko
     Lisenssin version 2, tai (valinnan mukaan) minkä tahansa myöhemmän
                            version mukaisesti.
                                      
    Tätä ohjelmaa levitetään siinä toivossa, että se olisi hyödyllinen,
   mutta ilman mitään takuuta; ilman edes hiljaista takuuta kaupallisesti
    hyväksyttävästä laadusta tai soveltuvuudesta tiettyyn tarkoitukseen.
                Katso GPL lisenssistä lisää yksityiskohtia.
                                      
   Tämän ohjelman mukana pitäisi tulla kopio GPL lisenssistä; jos näin ei
    ole, kirjoita osoitteeseen Free Software Foundation Inc., 59 Temple
                Place Suite 330, Boston, MA 02111-1307, USA.
                                      
   Lopuksi lisäys, miten tekijään saa yhteyden sähkö- ja paperipostilla.
                                      
      Jos ohjelma on interaktiivinen, siihen tulee lisätä esimerkiksi
      seuraavanlainen lyhyt ilmoitus, joka tulostuu kun se käynnistyy
                          interaktiiviseen tilaan:
                                      
        Gnomovision versio 69, Tekijänoikeus (C) vuosi tekijän nimi.
      Gnomovisionilla ei ole mitään takuuta; nähdäksesi yksityiskohdat
   kirjoita "näytä t". Tämä on vapaa ohjelma ja sen levittäminen edelleen
   on sallittu tietyin ehdoin; nähdäksesi yksityiskohdat kirjoita "näytä
                                    c".
                                      
   Mielikuvituksellisten komentojen "näytä t" ja "näytä c" tulee näyttää
       asiaankuuluvat kohdat GPL lisenssistä. Luonnollisesti käytetyt
    komennot voivat olla jotakin muuta kuin "näytä t" tai "näytä c"; ne
      voivat olla jopa hiirellä painettavia tai valikkotoimintoja mikä
                        sitten sopiikaan ohjelmaan.
                                      
   Tekijän tulee saada työnantajalta (jos hän työskentelee ohjelmoijana)
         tai koulultaan, jos sellainen on, allekirjoitus otsikolla
    tekijänoikeuden luovutus ohjelmaan, jos se on tarpeellinen. Tässä on
               esimerkki, jota voi käyttää nimet muuttamalla:
                                      
    Täten Yoyodine, Inc. luovuttaa kaikki tekijänoikeudet James Hackerin
        kirjoittamaan ohjelmaan "Gnomovision" (joka tekee ohituksia
                                kääntäjiin).
                                      
                     Ty Coonin allekirjoitus, 1.4.1989
                         Ty Coon, Vicen pääjohtaja
                                      
    Tämä GPL lisenssi ei salli ohjelman ottamista osaksi yksinoikeudella
     omistettuja ohjelmia. Jos ohjelma on aliohjelmakirjasto, voi olla
     käytännöllisempää, että yksinoikeudella omistetut ohjelmat saavat
   linkittää kirjastoon. Jos tämä halutaan sallia, silloin tulee käyttää
           GNU kirjastolisenssiä (LGPL) tämän lisenssin sijasta.
                                      
                     (C) 2000-02 Turré Legal Consulting
